АҞӘА, лаҵара 26– Sputnik. Аԥсны ахада Аслан Бжьаниа Аԥсны акоронавирустә ҭагылазаашьа уахылаԥшыртә иҟоуп ҳәа иҳәеит аҭыжьымҭа "Аргументы и Факты" аинтервиу аҭо.
"Ибзианы иаадыруеит акоронавирус закәу, аҿагыларазгьы иахәҭоу зегь ҟаҳҵоит. Уи азы иаԥҵоуп амедицинатә усҳәарҭақәа рҿы иахәҭоу аҭагылазаашьақәа. Урыстәылагьы абри аус аҿы ацхыраара ҟанаҵоит", - иҳәеит иара.
Ахада иажәақәа рыла, иазԥхьагәаҭоуп мызки бжаки рыҩнуҵҟа ф-нызқьҩык алаҵа рзыҟаҵара.
Акоронавирустә инфекциаҟынтәи алаҵа "Спутник V" Аԥсны ауаа ирыларҵо иалагеит лаҵара 12 рзы. 6500 доза алаҵа "Спутник V" Аԥсныҟа иааргеит мшаԥы 30 рзы. Алаҵа "Спутник V" Аԥсны ауаа ирыларҵо иалагеит лаҵара 12 рзы.
Лаҵара 25 рызтәи адыррақәа рыла Аԥсны акоронавирус зцәа иаланы иаадырԥшыз ауаа рхыԥхьаӡара 15218-ҩык ыҟоуп, ргәы бзиахеит 14430-ҩык, рыԥсҭазаара иалҵит 230-ҩык.